b'\n_START_ARTICLE_\nMoltzau Line\n_START_PARAGRAPH_\nMoltzau Line var et rederi, der under skiftende navne drev bil- og passager-f\xc3\xa6rgefart p\xc3\xa5 ruten mellem Gedser og Travem\xc3\xbcnde (Tyskland) 1962-90 og efter Tysklands genforening mellem Gedser og Rostock 1990-96. I 1996 solgtes rederiet til DSB, og fra 1997 h\xc3\xb8rer Gedser-Rostock overfarten under Scandlines.\n_START_SECTION_\nHistorie\n_START_PARAGRAPH_\n23. oktober 1962 oprettede den norske skibsreder Ragnar Moltzau rederiet Moltzau Line A/S (Danmark) med hovedkontor i Gedser. Han ejede det norske A/S Moltzaus Tankrederi (Moltzau & Christensen) i Oslo og havde siden 1956 ogs\xc3\xa5 drevet passager-ruten Sundbusserne mellem Helsing\xc3\xb8r og Helsingborg (Sverige). 31. maj 1963 indledtes trafikken p\xc3\xa5 den nye Gedser-Travem\xc3\xbcnde overfart. Moltzaugade i Gedser er opkaldt efter ruten._NEWLINE_I marts 1973 trak Ragnar Moltzau sig tilbage og solgte 49% af aktierne til Rederi Ab Nord\xc3\xb6 i Sverige, men allerede to \xc3\xa5r senere, i marts 1975 solgtes aktierne videre til Jan Lockert m.fl. i Oslo. Samtidig \xc3\xa6ndredes selskabets navn til Gedser-Travem\xc3\xbcnde Ruten A/S. Fra januar 1986 markedsf\xc3\xb8rtes ruten som GT-Linien. Et \xc3\xa5r senere, 18. januar 1987 kom overfarten i alvorlige \xc3\xb8konomiske vanskeligheder og gik konkurs. Boet fortsatte dog trafikken, mens det fors\xc3\xb8gte at finde nye ejere._NEWLINE_6. marts 1987 k\xc3\xb8bte det svenske AB Sea Link rederiet af konkursboet og \xc3\xa6ndrede navnet til GT-Link A/S. 1. april 1990 indledtes overfart mellem Gedser og Rostock og 23. december samme \xc3\xa5r blev ruten til Travem\xc3\xbcnde nedlagt, bl.a. grundet den tyske genforening. Fra 1991 markedsf\xc3\xb8rtes overfarten som Europa Linien._NEWLINE_1. juni 1996 blev DSB Rederi A/S alene om al f\xc3\xa6rgefart mellem \xc3\x98stdanmark og Tyskland, da det overtog Europa Linien. Fra 1997 blev Gedser-Rostock overfarten drevet af Scandlines.'